Document ID: 32009D0103

NÕUKOGU OTSUS,
4. november 2008,
millega antakse Ungarile vastastikust abi
(2009/103/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 119,
võttes arvesse soovitust, mille komisjon esitas pärast konsulteerimist majandus- ja rahanduskomiteega,
ning arvestades järgmist:
(1)
Alates 2006. aasta keskpaigast on Ungari ametiasutused teinud märkimisväärseid jõupingutusi riigi eelarve ja maksebilansi puudujääkide korrigeerimiseks. Hoolimata viimase kahe aasta jooksul saavutatud käegakatsutavatest tulemustest, muu hulgas valitsemissektori eelarve puudujäägi olulisest vähendamisest ja jooksevkonto puudujäägi järkjärgulisest vähendamisest, on Ungari finantsturud olnud alates 2008. aasta oktoobri algusest tõsistes raskustes.
(2)
Ungari ametiasutused võtsid 2008. aasta oktoobris vastu laiaulatusliku majanduspoliitilise programmi, mille eesmärk oli taastada investorite usaldus ja leevendada eelnenud nädalatel Ungari finantsturgudel esinenud raskusi. Kõnealune programm sisaldab meetmeid pangandussüsteemide piisava likviidsuse ja rahastamise tagamiseks ning pankade piisava kapitaliseerituse tagamiseks, samuti kava riigi rahanduse jätkusuutlikkuse tagamiseks ja rahastamisvajaduste piiramiseks. Eelkõige alandas Ungari valitsus eelarvepuudujäägi eesmärki 2008. aastaks 3,4 %le SKPst võrreldes eelarves kavandatud 4 %ga SKPst ja 2009. aastaks 3,2 %lt SKPst 2,6 %le SKPst. Kõnealune majanduspoliitiline programm ja eelkõige eelarvepoliitilised eesmärgid kajastuvad valitsemissektori eelarves ja lähenemisprogrammis, mis sisaldavad ka muid poliitilisi meetmeid ja struktuurireforme.
(3)
Nõukogu vaatab Ungari rakendatavad majanduspoliitika põhimõtted korrapäraselt läbi, eelkõige seoses Ungari lähenemisprogrammi ajakohastatud versioonide ja riikliku reformikava rakendamise iga-aastase läbivaatamisega, seoses ülemäärase eelarvepuudujäägi menetlust käsitleva nõukogu soovituse raames Ungaris tehtavate edusammude korrapärase läbivaatamisega ning samuti seoses lähenemisaruandega.
(4)
Vaatamata jooksevkonto seisu eeldatavale paranemisele seisab Ungari 2008. ja 2009. aastal silmitsi märkimisväärsete rahastamisvajadustega (hinnanguliselt 20 miljardit eurot), kuna hiljutised sündmused finantsturgudel võivad põhjustada kapitali- ja finantskonto olukorra olulist halvenemist ning investeeringute netoväljavoo kiirenemist.
(5)
Ungari ametiasutused on taotlenud märkimisväärset finantsabi ühenduselt, rahvusvahelistelt finantsinstitutsioonidelt ja teistelt riikidelt, et toetada maksebilansi jätkusuutlikkust ja viia rahvusvahelised valuutareservid usaldusväärsele tasemele.
(6)
Ungari maksebilanssi ähvardab tõsine oht, mis õigustab ühenduse kiireloomulise vastastikuse abi andmist,
ON VASTU VÕTNUD KÄESOLEVA OTSUSE:
Ainus artikkel
Ühendus annab Ungarile vastastikust abi.
Käesolev otsus on adresseeritud liikmesriikidele. Käesolev otsus avaldatakse Euroopa Liidu Teatajas.
Brüssel, 4. november 2008

Labels: 10
2
18
4